CELEX: 62009CN0090
Language: el
Date: 2009-03-03 00:00:00
Title: Υπόθεση C-90/00 P: Αναίρεση που άσκησαν στις 3 Μαρτίου 2009 οι General Química, S.A., Repsol Química, S.A. και Repsol YPF, S.A. κατά της αποφάσεως που εξέδωσε το Πρωτοδικείο (έκτο τμήμα) στις 18 Δεκεμβρίου 2008 στην υπόθεση T-85/06, General Química κ.λπ. κατά Επιτροπής των Ευρωπαϊκών Κοινοτήτων

18.4.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 90/20
            
         Αναίρεση που άσκησαν στις 3 Μαρτίου 2009 οι General Química, S.A., Repsol Química, S.A. και Repsol YPF, S.A. κατά της αποφάσεως που εξέδωσε το Πρωτοδικείο (έκτο τμήμα) στις 18 Δεκεμβρίου 2008 στην υπόθεση T-85/06, General Química κ.λπ. κατά Επιτροπής των Ευρωπαϊκών Κοινοτήτων
   (Υπόθεση C-90/00 P)
   2009/C 90/32
   Γλώσσα διαδικασίας: η ισπανική
   
      Διάδικοι
   
   
      Αναιρεσείουσες: General Química, S.A., Repsol Química, S.A. και Repsol YPF, S.A. (εκπρόσωποι: J.M. Jiménez-Laiglesia Oñate και J. Jiménez-Laiglesia Oñate, abogados)
   
      Αντίδικος κατ’ αναίρεση: Επιτροπή των Ευρωπαϊκών Κοινοτήτων
   
      Αιτήματα των αναιρεσειουσών
   
   Οι αναιρεσείουσες ζητούν από το Δικαστήριο:
   
               —
            
            
               να αναιρέσει την απόφαση της 18ης Δεκεμβρίου 2008 στην υπόθεση T-85/06 κατά το μέρος που απορρίπτει τον λόγο ακυρώσεως που στηρίζεται στο πρόδηλο σφάλμα εκτιμήσεως και στην έλλειψη αιτιολογίας όσον αφορά την εις ολόκληρον ευθύνη των αναιρεσειουσών,
            
         
               —
            
            
               να ακυρώσει τα άρθρα 1, στοιχεία ζ' και η', και 2 στοιχείο δ', της αποφάσεως της Επιτροπής κατά το μέρος που στρέφεται κατά των Repsol YPF και Repsol Química ως υπεύθυνων αλληλεγγύως και εις ολόκληρον με την General Química για παράβαση του άρθρου 81.1 της Συνθήκης ΕΚ και, επικουρικώς, κατά το μέτρο που η απόφαση της Επιτροπής στρέφεται κατά της Repsol YPF, μειώνοντας προσηκόντως τα πρόστιμα.
            
         
      Λόγοι αναιρέσεως και κύρια επιχειρήματα
   
   Η αναίρεση στρέφεται κατά της απορρίψεως του λόγου ακυρώσεως της αποφάσεως της Επιτροπής, ο οποίος αφορά την απόδοση ευθύνης της Repsol Química και της Repsol YPF για τη συμπεριφορά που επέδειξε η General Química, S.A. Η απόφαση του Πρωτοδικείου λαμβάνει εσφαλμένως υπόψη ένα κριτήριο αποδόσεως ευθύνης αποσυνδεδεμένο από τα πραγματικά περιστατικά ή τις περιστάσεις της υποθέσεως και της παραβάσεως της General Química. Η αναιρεσιβαλλομένη απόφαση σφάλλει αποδίδοντας την ευθύνη για τις πράξεις της θυγατρικής στη μητρική της εταιρία, καθώς από την απλή δυνατότητα ή ικανότητα μιας μητρικής εταιρίας να ασκεί αποφασιστική επιρροή στη θυγατρική της συνάγει την ύπαρξη μιας ενιαίας οικονομικής οντότητας. Επίσης, η αναιρεσιβαλλομένη απόφαση δεν αιτιολογεί γιατί τα στοιχεία που επιλέγει αποδεικνύουν την ύπαρξη αποφασιστικής επιρροής, ενώ παρέλειψε να εκτιμήσει ή παραμόρφωσε τα αποδεικτικά στοιχεία που προσκομίστηκαν κατά τη διαδικασία. Επιπλέον, εφαρμόζει εσφαλμένως το τεκμήριο που έχει καθιερώσει η νομολογία για τις περιπτώσεις στις οποίες η μητρική εταιρία είναι κυρία του συνόλου του εταιρικού κεφαλαίου, αντιστρέφει το βάρος αποδείξεως και, εν πάση περιπτώσει, δεν προσδιορίζει ποια στοιχεία πρέπει να αποδεικνύονται για να ανατραπεί το τεκμήριο. Η απόφαση του Πρωτοδικείου παρέχει στην Επιτροπή απεριόριστη διακριτική ευχέρεια κατά την εκτίμηση των αποδείξεων που προσκομίζονται προς ανατροπή του τεκμηρίου. Ως εκ τούτου, το τεκμήριο καθίσταται στην πραγματικότητα αμάχητο. Επίσης, πέραν του ότι η ευθύνη της Repsol YPF δεν είναι ούτε εξατομικευμένη ούτε αδιαμφισβήτητη, η απόφαση σφάλλει με το να επεκτείνει αυτομάτως το τεκμήριο της απλής ικανότητας ασκήσεως αποφασιστικής επιρροής στην απώτατη μητρική εταιρία του ομίλου. Έτσι, η ευθύνη επιρρίπτεται, και μάλιστα κατά τρόπο αμάχητο, στον όμιλο εταιριών και όχι στην εταιρία ως οικονομική ενότητα.